"Sooja vett ei ole 23.08 kell 9,00 kuni  24.08 kell 12,00."    Just selline silt rippus täna empsu Lasnamäe-kodu trepikojauksel.    Meenus üks teine riigikord ehk aeg, mil Lasnamägi oli unistuste kodu etalon. Siis kirjutati imepisikestele sildikestele lakoonililiselt masinakirjas "Veetorustiku kapitaalremondi tõttu sooja vett ei ole 1-31.07. Majavalitsus."  Ehk terve igavik...    Ja vähemalt kuu aega keedeti Lasnamäe majapidamistes elektripliitidel vett. Auru täis köökides oli nähtavus null. Kuum vesi valati  pooleks külmaga suurtesse pesukaussidesse, et iseend või nõusid pesta. Ja juuli lõpuks ei olnud enam miskit puhast selga panna... :)    Ühel päeval, mõnikord lubatust hiljem, hakkas vannitoa torudes vulisema - märk sooja vee tagasitulekust. Räägivad, et sekunditega kadus ülemistel korrustel surve.    Oi aegu ammuseid...